Broj: 711-I-1712-P-552-22/23-05-24

Zagreb, 04. kolovoza 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača te Ines Pavlačić, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznice Lidije Ratković, OIB:** **………………., članice uprave trgovačkog društva HRIPA d.o.o. za komunalnu djelatnost** (u daljnjem tekstu: HRIPA d.o.o.), na 18. sjednici održanoj 04. kolovoza 2023. godine, donosi sljedeću

 **ODLUKU**

1. **Propustom da po pisanom pozivu Povjerenstva, u danom roku, koji je protekao 15. rujna 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022. godine, obveznica** **Lidija Ratković, članica uprave trgovačkog društva HRIPA d.o.o. za komunalnu djelatnost, počinila je povredu** **članka 10. stavka 2. ZSSI-a.**
2. **Za povredu iz točke I. ove izreke, obveznici Lidiji Ratković izriče se sankcija u obliku opomene.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznicu Lidiju Ratković, članicu uprave trgovačkog društva HRIPA d.o.o., utvrdilo da navedena obveznica nije sukladno članku 10. stavku 2. ZSSI-a podnijela imovinsku karticu.

Slijedom navedenog, Povjerenstvo je temeljem članka 14. stavka 2. ZSSI-a Zaključkom Broj: 711-I-1594-IK-2323/22-01-22 od 23. kolovoza 2022., pozvalo obveznicu da u roku od 15 dana od dana primitka toga Zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021., sa stanjem na dan 19. veljače 2022., sukladno uputi iz obrazloženja Zaključka.

Obveznica je navedeni Zaključak zaprimila 31. kolovoza 2022. godine te u roku koji je protekao 15. rujna 2022. godine nije podnijela imovinsku karticu.

Nadalje, Povjerenstvo je 17. svibnja 2023. godine putem obavijesti broj 711-I-1019-P-552-22/23-02-24 obavijestilo imenovanu obveznicu da je utvrđeno postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost.

Obveznica je citiranu obavijest Povjerenstva zaprimila 7. lipnja 2023. godine te se na istu očitovala 12. lipnja 2023. godine. U očitovanju je obveznica navela da je obavljala dužnost v.d. direktora društva HRIPA d.o.o. Kali u vremenu od 25. prosinca 2021. godine do 03. studenog 2022., kada je opozvana odlukom načelnika.

 Uvidom u Registar obveznika doista je utvrđeno da je obveznica obnašala dužnost član uprave trgovačkog društva HRIPA d.o.o. za komunalnu djelatnost od 25.12.2021.do 3.11.2022.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

Kako obveznica nije u propisanom roku, ali niti u roku po pisanom pozivu Povjerenstva koji je protekao 15. rujna 2022. godine, podnijela imovinsku karticu povodom stupanja na dužnost, nesporno je da je time povrijedila odredbu članka 10. stavka 2. ZSSI-a.

Povjerenstvo pritom ističe kako je obveznica i nadalje u obvezi podnijeti imovinsku karticu povodom stupanja na dužnost te je poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obveznici izreklo sankciju opomene. Prilikom odmjeravanja vrste sankcije prije svega je obzir uzelo činjenicu da Lidija Ratković već duže vrijeme odnosno gotovo godinu dana nema status obveznice, budući je 03. studenog 2022. godine prestala obnašati dužnost članice uprave trgovačkog društva HRIPA d.o.o. Dakle, u konkretnom slučaju radi se obveznici koja više ne obnaša dužnost povodom koje bi bila obveznica ZSSI-a te će od prestanka obnašanja bivše dužnosti uskoro proteći 12 mjeseci te stoga izricanje novčane sankcije u konkretnom slučaju ne bi imalo preventivnu svrhu. Nadalje, uzeto je u obzir da protiv obveznice kod Povjerenstva nije ranije vođen postupak za povrede ZSSI-a te slijedom toga, kao i temeljem naprijed navedenih okolnosti, Povjerenstvo smatra da je izricanje sankcije opomene svrsishodno u konkretnom slučaju.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Lidija Ratković, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana